Guvernøren i den afghanske Helmand-provins frygter, at Taliban vil vinde kontrol over provinsen Helmand, hvor der udkæmpes hårde kampe mellem sikkerhedsstyrkerne og de islamistiske oprørere.

Det var netop i Helmand-provinsen, at de Nato-ledede styrker - herunder de danske soldater - led de største tab under krigen i Afghanistan.

En politichef i provinsen beder om øjeblikkelig hjælp, da han er omringet af talibanere.

Vi har været omringet i to dage, siger politichef Mohammad Dawood i Sangin i Helmand-provinsen til BBC.

Dawood frygter, at han og hans kolleger vil stå uden ammunition, hvis de ikke får hjælp meget hurtigt.

- Der ligger dræbte mennesker rundt omkring mig. Vi har ikke spist i to dage. Hvis vi ikke får støtte i løbet af en times tid, bliver vi taget til fange. Lige nu har vi kun politibygningen under vores kontrol med støtte fra den nationale hær, siger Dawood.

Helmand kan falde til Taliban

I et åbent brev på Facebook, rettet til præsident Ashraf Ghani, advarede viceguvernør Mohammad Jan Rasoulyar søndag om, at Helmand kan falde til Taliban.

Mindst 90 soldater er blevet dræbt i de seneste kampe i området.

- Ghani har undladt at oplyse om situationens alvor. Helmand vil falde i fjendens hænder, skriver Rasoulyar.

Myndighederne i Kabul afviser, at situationen i Helmand er kritisk.

Helmand er central for opiumproduktion

Den sydlige provins Helmand er et af de vigtigste centre for opiumproduktionen i landet.

Afghanistan er verdensførende i produktionen af opium, som ofte beskattes af Taliban, der bruger pengene på at finansiere gruppens oprør mod regeringen og Nato-styrker.

Dyrkningen af valmuer har været stigende det seneste årti og har lagt grund til Taliban-oprøret og ansporet en vækst i stofmisbruget til trods for dyre programmer, som forsøger at bekæmpe brugen af narkotika.

Som følge af tørke er det samlede dyrkede areal er dog i år faldet til 183.000 hektar, hvilket er et fald på 19 procent i forhold til sidste år, som var et rekordår.

Det fremgår af tal fra FN's Kontor for Narkotika og Kriminalitet (UNODC).

/ritzau/AFP